DOI: 10.14457/tu.the.2016.1743
title: แนวทางการพัฒนาคุณภาพการให้บริการทางการศึกษาของสำนักทะเบียนและประมวลผล มหาวิทยาลัยธรรมศาสตร์

description: การศึกษาเรื่อง "แนวทางการพัฒนาคุณภาพการให้บริการทางการศึกษาของสำนักทะเบียนและประมวลผล มหาวิทยาลัยธรรมศาสตร์" มีวัตถุประสงค์เพื่อศึกษาความคิดเห็นของนักศึกษาต่อคุณภาพการให้บริการทางการศึกษาของสำนักทะเบียนและประมวลผล มหาวิทยาลัยธรรมศาสตร์ เพื่อศึกษาแนวทางการพัฒนาคุณภาพการให้บริการทางการศึกษา ของสำนักทะเบียนและประมวลผล มหาวิทยาลัยธรรมศาสตร์ โดยเก็บข้อมูลจากนักศึกษาที่มาใช้บริการ จำนวนทั้งสิ้น 392 คนโดยใช้แบบสอบถามเป็นเครื่องมือในการรวบรวมข้อมูล และการวิเคราะห์ข้อมูลทางสถิติที่ใช้โปรแกรมสำเร็จรูปทางสถิติเพื่อการวิจัยทางสังคมศาสตร์ สถิติที่ใช้ในการวิเคราะห์ได้แก่ การแจกแจงความถี่ค่าร้อยละ ค่าเฉลี่ย ค่าเบี่ยงเบนมาตรฐาน และค่าความสัมพันธ์ทางสถิติ t-test การวิเคราะห์ความแปรปรวนทางเดียว หรือค่าสถิติ One-way Anova (F-test) ที่ระดับนัยสำคัญทางสถิติที่ 0.05โดยเสนอผลการศึกษาในรูปของตารางประกอบคำบรรยาย ผลการศึกษาโดยสรุปได้ ดังนี้กลุ่มตัวอย่างส่วนใหญ่เป็นเพศหญิง กำลังศึกษาอยู่ชั้นปีที่ 1-2 มีผลการศึกษาอยู่ระหว่าง 3.00-3.49 และเป็นนักศึกษาสายสังคมศาสตร์ ความคิดเห็นของนักศึกษาต่อคุณภาพการให้บริการทางการศึกษาในด้านผู้ให้บริการ ด้านกระบวนการให้บริการ และด้านจัดสิ่งอำนวยความสะดวก พบว่า ภาพรวมนักศึกษามีความคิดเห็นอยู่ในระดับมาก ส่วนความคิดเห็นและข้อเสนอแนะเพื่อเป็นแนวทางในการพัฒนาการให้บริการนักศึกษา เห็นว่าด้านผู้ให้บริการควรมีความยิ้มแย้มแจ่มใส และการมีจิตบริการ ด้านกระบวนการให้บริการควรจัดเจ้าหน้าที่ให้เพียงพอต่อการให้บริการ และด้านจัดสิ่งอำนวยความสะดวก ควรเพิ่มช่องทางในการติดต่อที่มีความหลากหลาย เพื่อสะดวกในการติดต่อ การเปรียบเทียบความแตกต่างระหว่างตัวแปร พบว่า กลุ่มตัวอย่างที่มีเพศแตกต่างกันจะมีความ คิดเห็นต่อคุณภาพการให้บริการที่แตกต่างกัน กลุ่มตัวอย่างที่มีชั้นปีที่ศึกษาผลการศึกษา และสายที่ศึกษาที่แตกต่างกันจะมีความคิดเห็นต่อคุณภาพการให้บริการที่แตกต่างกัน และกลุ่มตัวอย่างที่มีชั้นปีที่ศึกษา และผลการศึกษาที่แตกต่างกันจะมีความคิดเห็นต่อคุณภาพการให้บริการทางการศึกษาที่แตกต่างกันอย่างมีนัยสำคัญทางสถิติที่ระดับ 0.05ข้อเสนอแนะจากการศึกษา สำนักทะเบียนและประมวลผล ควรพัฒนาคุณภาพการให้บริการทางการศึกษาในด้านผู้ให้บริการ ควรได้รับการอบรมความรู้ความเข้าใจ เกี่ยวกับหลักสูตรคณะ โครงสร้างหลักสูตร ตลอดจนกฎ ระเบียบ ข้อบังคับมหาวิทยาลัยธรรมศาสตร์ว่าด้วยการศึกษาชั้นปริญญาตรี พ.ศ. 2540 และที่แก้ไขเพิ่มเติม ตลอดจนประกาศ ข้อบังคับต่าง ๆ ของมหาวิทยาลัย เพื่อเป็นข้อมูลในการให้บริการแก่นักศึกษา นำไปประกอบการตัดสินใจในการวางแผนการศึกษาได้อย่างถูกต้อง ควรได้รับการอบรมให้มีความรู้และทักษะในการใช้เทคโนโลยีและควรมีการจัดอบรมเจ้าหน้าที่ในเรื่อง Service Mind เพื่อให้เกิดจิตสำนึกในการให้บริการ ด้านกระบวนการให้บริการ ควรปรับและลดขั้นตอนการให้บริการปฏิบัติงานตามกฎ ระเบียบ ข้อบังคับของมหาวิทยาลัย ควรมีการดูแลให้คำปรึกษา และให้ข้อเสนอแนะ เกี่ยวกับการปฏิบัติงานให้เป็นไปตามกฎ ระเบียบ และข้อบังคับของมหาวิทยาลัยว่าด้วยการศึกษาในทุกระดับปริญญา และระบบข้อมูลนักศึกษาที่มีความถูกต้อง เป็นปัจจุบัน (Up-to-date) และด้านจัดสิ่งอำนวยความสะดวก ควรเพิ่มช่องทางให้หลากหลายช่องทาง และขยายเวลาการติดต่อให้เหมาะสมกับนักศึกษาแต่ละกลุ่ม มีการสร้างการมีส่วนร่วมในรูปแบบCo-Creator ในงานบริการ และประชาสัมพันธ์ข้อมูลข่าวสารขององค์กร มีการพัฒนาระบบการบริหารและการจัดการทุก ๆ ด้าน ด้วยการใช้เทคโนโลยีสารสนเทศในการสนับสนุนบริหารจัดการ และพัฒนาปรับปรุงเว็บไซด์ของสำนักทะเบียนและประมวลผล ให้สามารถสนับสนุนการให้บริการออนไลน์แบบครบวงจรในการให้บริการหลัก ๆ เพื่อเพิ่มช่องทางและอำนวยความสะดวกในการติดต่อ เสริมภาพลักษณ์ที่ทันสมัย